Man skiet glo vervreemde vrou in kopArgieffoto: Kent Williamson ŉ Man van Port Elizabeth is Saterdag in hegtenis geneem nadat hy na bewering sy vervreemde vrou in die kop geskiet het. Kapt. Sandra Janse van Rensburg, woordvoerder van die polisie, sê polisiebeamptes is gister omstreeks 09:00 na ŉ huis in Brightonstraat in Summerstrand ontbied. Volgens Janse van Rensburg is die man (50) en sy vrou (36) besig om te skei, en die vrou het saam met haar suster by die huis aangekom om van haar besittings te gaan haal. By hul aankoms by die huis het die man hulle glo met ŉ vuurwapen ingewag. ŉ Skoot is afgevuur en die vrou is in die kop getref. “Terwyl paramedici besig was om die vrou te behandel, het die man homself in die slaapkamer toegesluit. Toe die polisie by die huis opdaag, het hy homself oorgegee,” sê Janse van Rensburg. “Terwyl speurders besig was om die misdaadtoneel te fynkam, het hulle op spuitnaalde afgekom in die slaapkamer waar die man homself toegesluit het. Daar word vermoed dat die man homself met ŉ onbekende middel ingespuit het. Die man is na ŉ hospitaal geneem en word tans onder polisiebewaking behandel.” Die vrou is in ŉ baie ernstige toestand in die waakeenheid van ŉ ander hospitaal opgeneem. Genl.maj. Thembisile Patekile, bevelvoerder van die Mount Road-polisiegroepering, het vroue aangemoedig om die polisie te versoek om hulle te vergesel wanneer hulle besittings moet gaan haal by ŉ huis ná voorvalle van huishoudelike onenigheid. “Moet nooit jou lewensmaat alleen konfronteer in gevalle van huishoudelike geweld nie, aangesien dit ernstige of noodlottige gevolge kan hê,” het Patekile gesê.